I. El present Dictamen té per objecte el Projecte d'ordre per la qual es regulen els fitxers de dades de caràcter personal gestionats per l'Agència de l'Habitatge de Catalunya.
El text consta d'un preàmbul, cinc articles, una disposició derogatòria, una disposició final i tres annexos.
El preàmbul assenyala el marc normatiu de la norma projectada i la finalitat, que és actualitzar els fitxers amb dades de caràcter personal gestionats per l'Agència de l'Habitatge de Catalunya, davant la necessitat de crear nous fitxers i modificar o suprimir-ne alguns dels existents, per tal d'adequar la regulació existent a noves formes d'organització i gestió, així com als canvis organitzatius produïts.
En aquest sentit, es fa esment a la dissolució de l'empresa ADIGSA i a la subrogació per part de l'Agència en les posicions jurídiques d'aquesta empresa, pel que fa als béns, els drets i les obligacions, d'acord amb el previst en la Llei 13/2009, de 22 de juliol, de creació de l'Agència, i també a la reestructuració del Departament de Territori i Sostenibilitat produïda amb el Decret 342/2011, de 17 de maig, al qual es va adscriure l'Agència de l'Habitatge de Catalunya.
El preàmbul també esmenta la necessitat de regular en una única disposició tots els fitxers que contenen dades de caràcter personal de l'Agència de l'Habitatge de Catalunya, fins ara dispersos en diverses disposicions.
L'article 1, que consta de quatre apartats, defineix l'objecte de la norma: la creació i modificació dels fitxers que es regulen, respectivament, en els annexos 1 i 2, la supressió de fitxers existents i la incorporació d'un fitxer regulat en una altra disposició normativa que s'estableix en l'annex 3.
L'apartat primer enumera els catorze fitxers de nova creació.
L'apartat segon es refereix als quatre fitxers modificats i n'assenyala els apartats afectats.
L'apartat tercer identifica els setze fitxers que són objecte de supressió i especifica la destinació de la informació continguda en cadascun dels suprimits.
L'apartat quart incorpora la regulació del "fitxer comú d'inspeccions tècniques d'habitatges" regulat en l'Ordre TES/291/2011, de 27 d'octubre, per la qual es va crear aquest fitxer.
L'article 2 descriu, amb caràcter general, el contingut dels fitxers que es regulen.
L'article 3 es refereix als drets d'informació de les persones afectades per la regulació.
L'article 4 estableix, amb remissió a la normativa aplicable, les mesures a adoptar en el tractament de les dades tant pel que fa a la qualitat de les dades que es recullen com pel que fa a les mesures tècniques i organitzatives a adoptar pel responsable del fitxer, i l'article 5 incorpora la perspectiva de gènere.
La disposició derogatòria afecta determinats fitxers, que s'especifiquen, dels annexos 1 i 2 de l'Ordre MAH/272/2006, de 18 de maig, per la qual es regulen els fitxers automatitzats que contenen dades de caràcter personal gestionats pel Departament de Medi Ambient i Habitatge i les entitats adscrites; l'annex de l'Ordre MAH/559/2009, de 22 de desembre, per la qual regulen les prestacions econòmiques d'especial urgència per al pagament del lloguer o de les quotes d'amortització hipotecària en situacions especials; l'annex de l'Ordre MAH/402/2009, de 5 d'agost, per la qual es regulen les prestacions permanents per al pagament del lloguer; els annexos 2 i 3 del Decret 106/2009, de 19 de maig, pel qual es regulen el Registre de sol·licitants d'habitatges amb protecció oficial de Catalunya i els procediments d'adjudicació dels habitatges amb protecció oficial, i, finalment, l'Ordre TES/291/2011, de 27 d'octubre, per la qual es crea el fitxer comú d'inspeccions tècniques d'edificis d'habitatges de l'Agència de l'Habitatge de Catalunya.
La disposició final n'estableix l'entrada en vigor per a l'endemà de publicar-se la norma al Diari Oficial de la Generalitat de Catalunya.
La Comissió és competent per a emetre dictamen preceptiu respecte dels projectes de reglament o disposicions generals que es dictin per a desplegar lleis, segons disposa l'article 8.2.b) de la Llei 5/2005, de 2 de maig, com ara és el cas.
En efecte, la Llei orgànica 15/1999, de 13 de desembre, de protecció de dades de caràcter personal, en l'article 20, estableix que la creació, la modificació i la supressió de fitxers s'ha de fer mitjançant una disposició general publicada al butlletí o al diari oficial que correspongui.
Aquesta previsió es completa amb l'establerta en la disposició final tercera de la Llei 32/2010, d'1 d'octubre, de l'Autoritat Catalana de Protecció de Dades, segons la qual els consellers i les conselleres de la Generalitat, dins de l'àmbit de les competències respectives, resten habilitats per a crear, modificar i suprimir, mitjançant ordre, els fitxers de llurs departaments o dels ens públics vinculats o que en depenguin i els fitxers dels consorcis en què la representació de l'Administració de la Generalitat en els òrgans de govern sigui majoritària.
En conseqüència, la necessitat d'aquest Dictamen resulta del caràcter de la disposició que es dicta per a desplegar aquestes lleis.
En casos com el present, en què es dictamina sobre un projecte reglamentari, cal examinar la competència de la Generalitat de Catalunya i l'habilitació del conseller o consellera per a dictar la norma de què es tracta; comprovar que s'hagin seguit els tràmits procedimentals previstos en la llei per a elaborar-lo; i, especialment, analitzar la legalitat del text normatiu.
Tot això, sens perjudici que també es puguin formular suggeriments sobre eventuals deficiències que calgui evitar o sobre possibles millores que calgui introduir en el projecte.
Els fitxers que es creen són instrumentals als objectius i les finalitats assignades a l'Agència de l'Habitatge de Catalunya, entitat de dret públic adscrita al departament competent en matèria d'habitatge (art. 1 de la Llei 13/2009, de 22 de juliol, de l'Agència de l'Habitatge de Catalunya), actualment el Departament de Territori i Sostenibilitat (article 1.2 del Decret 342/2011, de 17 de maig, de reestructuració d'aquest Departament).
Aquests objectius i finalitats es desenvolupen en exercici de la competència exclusiva de la Generalitat en matèria d'habitatge prevista en l'article 137 de l'Estatut d'autonomia de Catalunya.
També cal tenir en compte que la inscripció, el control i l'establiment del sistema de tractament de dades d'aquests fitxers s'ha d'establir en el marc de la competència executiva en matèria de protecció de dades de caràcter personal prevista en l'article 156.a) de l'Estatut.
La Generalitat té, per tant, competència suficient per a dictar la norma.
La competència del conseller per a aprovar aquest Projecte d'ordre troba l'habilitació legal en allò que preveu l'esmentada disposició final tercera de la Llei 32/2010, d'1 d'octubre, de l'Autoritat Catalana de Protecció de Dades, segons la qual els consellers de la Generalitat, dins de l'àmbit de les competències respectives, resten habilitats per a crear, modificar i suprimir, mitjançant ordre, els fitxers de llurs departaments o dels ens públics vinculats o que en depenguin.
En aquest cas, l'Ordre és dictada pel conseller de Territori i Sostenibilitat com a titular del Departament al qual s'adscriu l'Agència de l'Habitatge de Catalunya.
V. El procediment d'elaboració del Projecte
La memòria general que exigeix l'article 64.1 de la Llei 26/2010, de 3 d'agost, de règim jurídic de les administracions públiques de Catalunya, conté la justificació de la necessitat de la disposició; el marc normatiu en què s'insereix la norma; la relació de disposicions afectades; la relació motivada de les persones i les entitats a les quals s'ha d'atorgar el tràmit d'audiència -en què s'assenyala l'Institut Català del Sòl, el Departament d'Economia i Coneixement i la Secretaria d'Habitatge i Millora Urbana integrada en el mateix Departament de Territori i Sostenibilitat- i la procedència de sotmetre l'expedient a informació pública, opció correcta des del punt de vista d'aquesta Comissió Jurídica Assessora, atesa la naturalesa dels fitxers que es regulen (dictàmens 131/13 i 88/14).
Aquesta memòria ha estat objecte d'un document complementari justificatiu de les modificacions introduïdes en la primera versió del Projecte en relació amb diversos fitxers.
L'expedient igualment conté una memòria d'avaluació de les mesures proposades amb un informe pressupostari, en què s'exposa que la implantació de la regulació projectada no suposarà cap cost econòmic afegit per al Departament, llevat pel que fa al cost derivat de la implantació del sistema de videovigilància i les despeses de personal i manteniment d'aquest sistema que consten detallades.
Així mateix, hi conté l'informe d'impacte econòmic i social, que es refereix als beneficis que la norma projectada comporta per a les persones afectades, ja que suposa una garantia pel dret a l'autodeterminació informativa; l'informe d'impacte normatiu, que posa de manifest que la norma no comporta càrregues administratives per als ciutadans i les empreses, i l'informe d'impacte de gènere.
Aquest darrer informe, emès per l'Institut Català de les Dones, recomana substituir els termes androcèntrics; addicionar la variable "sexe" en els fitxers de nova creació "mediació en matèria d'habitatge" i "consultes, queixes i suggeriments en matèria d'habitatge", i efectuar una redacció alternativa de l'apartat de cessió de dades d'aquest últim fitxer.
Les observacions formulades s'han atès i incorporat al text del Projecte.
Com és preceptiu, l'expedient incorpora, d'acord amb el que estableix l'article 10 de la Instrucció 1/2009, de 10 de febrer, sobre el tractament de dades de caràcter personal mitjançant càmeres amb fins de videovigilància, la memòria del fitxer de videovigilància de l'Agència de l'Habitatge de Catalunya.
El Projecte s'ha sotmès a consulta del Departament d'Economia i Coneixement, de l'Institut Català del Sol i de la Secretaria de l'Habitatge i Millora Urbana.
S'incorporen a l'expedient les observacions que el Departament d'Economia i Coneixement va efectuar en relació amb diversos fitxers i un escrit de la Secretaria de l'Habitatge en què manifestava conformitat al text del Projecte.
S'ha obert el tràmit d'informació pública en dues ocasions.
El segon tràmit d'informació pública es va efectuar com a conseqüència de les modificacions introduïdes per la unitat proposant en la regulació de diversos fitxers, identificades en la memòria general complementària, una vegada efectuat el primer tràmit.
En el primer tràmit d'informació pública no s'hi van formular al·legacions i en el segon tràmit hi va formular al·legacions el Consorci de l'Habitatge de Barcelona.
Les observacions efectuades pel Departament d'Economia i Coneixement i pel Consorci de l'Habitatge de Barcelona s'han valorat degudament en un informe del director de Serveis del Departament de Territori i Sostenibilitat i s'han atès en bona part.
L'Autoritat Catalana de Protecció de Dades (APDCAT) ha emès l'informe preceptiu.
Les observacions que hi ha formulat consten valorades en l'informe jurídic i totes s'han atès i incorporat al text del Projecte.
Pel que fa a les consideracions que l'informe de l'APDCAT ha efectuat sobre la memòria del sistema de videovigilància que afecten els apartats de la memòria relatius a "l'òrgan responsable del fitxer", "ubicació i camp de visió de les càmeres", "deure d'informació" i "mesures de seguretat", també s'han tingut en compte en la seva totalitat i les esmenes corresponents s'han incorporat en una versió actualitzada de la memòria.
Finalment, la lletrada i l'advocada de la Generalitat adscrita a l'Assessoria Jurídica del Departament de Territori i Sostenibilitat han emès un informe jurídic favorable sobre la tramitació i el contingut del Projecte d'ordre.
L'expedient, doncs, inclou la documentació preceptiva i s'ha tramitat correctament, des de la perspectiva de la legalitat vigent.
El contingut dels cinc articles de què consta el Projecte no planteja problemes de legalitat.
Es formula una única observació, des d'una perspectiva de millora tècnica del Projecte:
En l'article 1.2, que identifica els fitxers que són objecte de modificació i els apartats concrets que es modifiquen, seria convenient modificar la numeració dels subapartats 2, 4, i 5 per a adequar-la a la sistemàtica que segueixen els altres apartats de l'article 1.
Pel que fa a la disposició derogatòria, també per raons de sistemàtica, es recomana incloure en un sol apartat -que seria l'apartat a)- els fitxers dels annexos 1 i 2 de l'Ordre MAH/272/2006, de 18 de maig, que són objecte de derogació i que figuren en dos apartats diferents.
D'altra banda, l'apartat e) de la disposició derogatòria es refereix a l'annex 3 del Decret 106/2009, que no regula cap fitxer sinó un formulari/model de sol·licitud d'inscripció al Registre de sol·licitants d'habitatges amb protecció oficial de l'Administració de la Generalitat de Catalunya, la qual cosa es posa de manifest a fi que l'Administració ponderi si és procedent derogar aquest annex.
a) Pel que fa a l'annex 1, el contingut dels fitxers que es regulen s'adequa a les previsions de l'article 20.2 de la Llei orgànica 15/1999, de 13 de desembre, de protecció de dades de caràcter personal (LOPD), i de l'article 54.1 del Reial decret 1720/2007, de 21 de desembre, pel qual s'aprova el Reglament de desplegament de la LOPD, i tampoc no suscita problemes de legalitat.
S'observa, però, que, en l'apartat "cessions" dels fitxers "adjudicació i altres formes de transmissió d'habitatge amb protecció oficial", "llogaters i propietaris d'habitatge no protegit", "mediació en matèria d'habitatge", "ajuts socials en matèria d'habitatge" i "serveis jurídics", es preveu la cessió de dades a administracions públiques per a fer tractaments estadístics i científics desglossats per sexe.
La Comissió, en els dictàmens 129/10, 1/12 i, més recentment, en el 63/13, ha posat de manifest que l'article 21.1 de la Llei orgànica 15/1999 preveu la cessió de dades entre administracions públiques per a fins estadístics (sense necessitat de consentiment de l'afectat) sempre que es faci d'una manera anonimitzada, ja que en cas contrari caldria que es donés qualsevol altra condició del mateix precepte.
Per tant, en tractar-se d'aquesta opció, es proposa suprimir aquesta previsió.
Però, si el que es vol és fer una cessió completa de dades a altres administracions, se n'hauria de justificar la finalitat i detallar de quines administracions es tracta i el títol legal que habilita a aquest efecte.
D'altra banda, en l'apartat "cessió de dades" del fitxer de "videovigilància" convindria identificar la llei que empara la cessió de dades a les forces i cossos de seguretat.
b) L'annex 2 conté la regulació completa dels quatre fitxers que es modifiquen, tant dels apartats que no s'alteren com d'aquells que han sofert alguna modificació, tal com indica la Recomanació 1/2011 de l'APDCAT, sobre la creació, modificació i supressió de fitxers de dades de caràcter personal de titularitat pública.
Els apartats que són objecte de modificació s'identifiquen en relació amb cadascun dels fitxers en els diferents subapartats de l'article 1.2, d'acord amb allò que estableix l'article 54.2 del Reial decret 1720/2007.
No es formulen observacions en relació amb el contingut d'aquest annex.
c) L'annex 3 incorpora a la norma projectada, sense efectuar cap modificació, el contingut del "fitxer comú d'inspeccions tècniques d'edificis d'habitatges" creat per l'Ordre TES/291/2011, de 27 d'octubre, per la qual es va crear aquest fitxer, la qual és objecte de derogació.
La incorporació d'aquest fitxer respon a la voluntat de recollir en una mateixa disposició la regulació de tots els fitxers de dades de caràcter personal gestionats per l'Agència de l'Habitatge de Catalunya, la qual cosa es valora positivament.
Un cop considerades les observacions formulades en aquest Dictamen, s'informa que es pot aprovar el Projecte d'ordre per la qual es regulen els fitxers que contenen dades de caràcter personal de l'Agència de l'Habitatge de Catalunya.